
SAJTÓKÖZLEMÉNY

2011. május 11.

Szabálytalan tevékenységekért nem fizet az Országos Egészségbiztosítási Pénztár

Együttműködik az OEP és a rendőrség a visszaélések megakadályozása érdekében

Együttműködési megállapodást kötött az Országos Egészségbiztosítási Pénztár és a Hajdú-Bihar Megyei Rendőr-főkapitányság. Az együttműködésre azért van szükség, mert az OEP ellenőrző tevékenysége során egyre gyakrabban tapasztalhatóak olyan cselekmények, melyek büntetőjogi következményeket vonhatnak maguk után.

Az Országos Egészségbiztosítási Pénztár munkatársai ellenőrző tevékenységük során egyre több esetben szembesülnek csalással, a közpénzek nem megfelelő kezelésével, melyek már a rendőrség hatáskörébe tartoznak. Az elmúlt két évben 25 millió Ft TB támogatást igényeltek jogosulatlanul Hajdú-Bihar megyében, ezekben az esetekben felmerül a szándékos visszaélés gyanúja. 

Elsősorban a növekedési hormonok jogosulatlan rendelése és felhasználása, az el nem végzett, de elszámolt otthoni szakápolási tevékenység, valamint az ortopéd cipők felírásának és kiszolgáltatásának súlyos szabálytalansága miatt indult eljárás, de kiemelt figyelmet kell fordítani a gyógyászati segédeszközökkel és a vényekkel való visszaélésekre is.
A megállapodást nem az esetek nagy száma indokolja, hanem maga a tendencia. Ezek megelőzésének, valamint gyors és hatékony kivizsgálásának érdekében az országban elsőként működik együtt az OEP regionális területi hivatala és a megyei rendőr-főkapitányság.
Dr. Sélleiné Márki Mária, az OEP főigazgatója hangsúlyozta, hogy az együttműködés célja az E. Alap védelmének biztosítása, olyan feltételek megteremtése, amely a szolgáltató szféra számára betartható és egyben ellenőrizhető, valamint a rendelkezésre álló erőforrások valóban a betegek ellátását szolgálják. 
Dr. Fekete Csaba megyei rendőrfőkapitány felhívta a figyelmet arra, hogy a rendőri munkának nehéz területéről van szó, ám az elmúlt időszak dinamikus és intenzív jogalkotási folyamata segítséget nyújt a felderítésben és a szankcionálásban. Bár, mint mondta elsődlegesen nem a büntetés a cél, hanem a jogkövető magatartás betartatása. 

Az együttműködő felek a megelőzés fontosságát hangsúlyozták.

Amennyiben a két szervezet közti együttműködés hatékonynak bizonyul, az Országos Egészségbiztosítási Pénztár az ország egyéb területein is kezdeményezni fogja a közös munkát a területi hatóságokkal.

